
Mørke skyer


[image: ]


“Nøkken hadde mange former. Menneske, tre, busk. Kanskje oftest observert som en staselig hvit hest. Men med kun ett mål for øyet. Å lokke folk ut i vann, vri de slimete armene rundt halsen og drukne dem! Det beste var å ikke gå alene i skogen, og for all del ikke etter mørkets fall. Da var Nøkken på sitt farligste.”

Solstråler skinner gjennom et beskjedent vindu. Reflekteres i bokens hvite ark og treffer et par vide, brungrønne øyne som glinser om kapp med lyset.

De hører til en gutt på 13 år. Det uregjerlige, mørke håret på toppen av en spinkel kroppsramme, gav assosiasjoner av en opp ned støvkost.

Hadde han fått høre.

“Håvar! Frokost!” Stemmen kom fra kjøkkenet.

Håvar slo igjen boken. Satte den forsiktig ved siden av tegneserieheftene sine. Røsket med seg skolesekken og sluntret nedover. Det knirkende gulvet så vel som de slitte veggene, røpet alderen på huset de bodde i. Lette steg ned trappen ble stoppet av to små flagg som fremdeles lå der etter 17.mai. Han sukket, tok de opp og puttet dem i kommoden i gangen.

Inne på det sparsommelig innredede kjøkkenet med de dårlig skjulte ølboksene, var det dekket på et lite solbleket bord for to. På den ene siden av bordet satt en mann i rutete skjorte som var brettet opp ved armene, og hang slapt over en gammel dongeribukse. Ansiktet var dominert av en forholdsvis stor nese ovenfor et skjegg som hadde vokst i takt med bekymringene. Det var faren til Håvar. Sverre.

En kvalm fornemmelse traff magen som en knyttneve. Følelsen kjentes ikke like sterkt som før. Men den dukket likevel opp hver gang sokkene rørte kjøkkengulvet.

“Kanskje du kan stikke innom butikken på vei hjem? Lappen står på tavlen. Som jeg nevnte tidligere, så skal jeg på jobbintervju i dag.” Et snev av stolthet farget den dype stemmen, som ellers var dynket i grått. Håvar kikket på handlelisten.

“Mhm.” Satte seg ved bordet. Grabbet en tørr brødskive.

Øynene på andre siden festet seg ved smykket han hadde rundt halsen. Hardnet.

“Trenger du gå med det hver dag?”

Instinktivt dekket Håvar over steinen med fingrene. Det var moren som hadde laget den. Hun var ikke der lenger... Hva var ordet legene hadde brukt? Plateepitelkarsinom. En skulle tro et sånt ord var lett å glemme. I stedet hadde det satt opp et flagg, og slått seg ned med solstol oppå hjernebarken.

“Ja!”

Sverre virket å anstrenge seg for å finne noe annet å snakke om. Alt annet enn henne. Blikket flakket.

“Uansett..har du tenkt noe mer på det læreren sa? Om å få seg noen venner? Og da tenker jeg ikke på Anne.”

Nå var det Håvars tur å fokusere alle andre steder enn rett frem. Gjennom vinduet kunne en se mørke skyer tapetsere himmelen helt til horisonten.

“Jeg..ja.. skal prøve.”

Han savnet farens latter. En av mange lyder huset nå måtte klare seg uten.

Frisk vårluft, blandet med en dose landlig treeim, fylte lungene i det ytterdøra smalt igjen. Noen få skritt senere og veien til skolen lå åpen.

“Hei! Der var du jo, Håvar!”

Stemmen var myk, men krevde oppmerksomhet. Ikke at det gjorde noe. En småvokst, rotund dame i femtiårene kom joggende over plenen fra nabohuset. Hatten prøvde forgjeves å holde det lange bustete håret på plass. Anne var navnet. Oftere og oftere hadde hun tilfeldigvis vært ute i hagen på dette tidspunktet.


[image: ]


“Da var det skole igjen? Jeg ser du er klar for eventuelle regnbyger. Lurt! Jeg også.” Hun smilte uanstrengt mens armene ble slått ut som en fargerik fuglunge på kanten av redet. Et mylder av blomster dekorerte regnkappen.

“Mhm. Klar for det meste.” Håvar returnerte smilet.

“Hvordan gikk det med den boken du ikke fant? Edda. Dukket den opp igjen?” De sterkt sminkede leppene nærmest smattet ordene ut. Etter en liten tenkepause kom svaret.

“Ja. Fant den under sengen. Må ha glemt at jeg la den der.”

Anne humret.

“Eller så var det en av alvefolket som lånte den og gav den tilbake. De finnes vet du! Jeg har en rampenisse som flytter på ting av og til. Det går greit. Jeg sier bare ‘STOPP MED DET DER’, så går det noen uker til neste gang.”

Det var ikke første gang dette temaet hadde dukket opp i entusiastisk ordlag, men Håvar følte ikke behovet for å uttrykke skepsisen sin. Hun var lettå prate med. Ett ord ble som regel sendt i retur ganger ti.

“Da skal jeg prøve på det neste gang.”

“Ja, prøv det. Men nå skal ikke jeg gjøre at du kommer for sent. Du sier ifra hvis det er noe jeg kan hjelpe med. Ikke sant?”

“Mhm.” Så ble beina på nytt satt i arbeid.

Massive, dystre grantrær tårnet over veien til skolen.

Lyden av skritt mot grussti fikk nå konkurranse. Store regndråper suste nedover, klasket i stein. Gress. Pytter. Traff håret og ålte seg nedover ansiktet før de til slutt slapp taket.

Gjennom vinduet av vann kunne Håvar skimte skikkelser lenger borti veien.

Ånei..

Den lyse luggen var som de sterke fargene på en giftig frosk.

Det var Egil.

Håvar trålte området rundt seg etter en løsning. Der! En tynn sti gjennom høy vegetasjon. Han spratt inn før den storvokste gutten fikk øye på ham. Økte tempoet. Bare å holde denne farten, så kom han først. Definitivt.

Over busker.

Forbi trær.

Regnet lettet. En solstråle smøg seg gjennom skyene og traff et høyreist skolebygg.

Men den svevende følelsen fikk en hard landing. Fremgangen på den ene foten stoppet momentant. Håvar kikket ned. Støvelen stod som en påle i en dam med sørpe.

Der kom selvfølgelig Egil og de andre gående. Frenetisk rikking i fottøyet hjalp lite. Et siste desperat forsøk, med begge hender godt festet til kanten, fikk jorden til å gi opp støvelen. I et par trege sekunder stirret Håvar mot himmelen, før følelsen av rygg mot bakke gav seg til kjenne.

“Se på børstehode da, haha!” Stemmen var som et ekstra spark i siden.

Gjørme fylte tomrommet mellom fingrene i forsøket på å komme seg opp.

“Kan du ikke bare bli der i søla da. Der passer du godt.” Egil kom bort. Flirte. Satte foten i brystkassen på Håvar og sendte ham bakover igjen.

Om en kunne omsatt kombinasjonen av flauhet og sinne til ren energi, ville Håvars ansikt gitt strøm til halve byen..

Det virket som tenåringen over ham hadde fått sin underholdning ut av situasjonen, for han gikk bekymringsløst tilbake til de andre. Heller ikke skyene var på ‘lag Håvar’, for nå åpnet de opp for tusen spyttklyser i ansiktet. Sånn føltes det i hvert fall.

Håvar kom seg omsider på bena og labbet etter.

“Kan alle åpne boken sin på side 106? Vi fortsetter der vi slapp med Henrik Ibsen”.

Lærerinnen kikket utover klasserommet med små øyne over marginalt større brilleglass. Skoledagen gikk treigt. Vinduet ved siden av ble om til en gigantisk tv-skjerm. Dagens program var reprise. Igjen. Tingene på lekeplassen ble levende og hoppet omkring av egen lyst. Rideapparatet var på vei ned rutsjebanen, da tankerekken ble avbrutt av lavmælt latter fra andre enden av klasserommet.

Det var Egil som hvisket med et par gutter, mens han kastet et blikk i retning Håvar. En stikkende, sviende følelse kunne kjennes fra hendene. Fingerneglene hadde laget et dypt mønster i håndflaten..

...

Brått var det noe som beveget seg i sidesynet. Utenfor. Nede ved skogen. Håvar myste.

Det var ikke noe der... Dette hadde skjedd oftere i det siste. Som en skygge i øyekroken, men med en gang oppmerksomheten ble fanget ...poff... ingenting.

Han prøvde å riste av seg den smått uhyggelige følelsen, som de andre gangene.

Skyene var mer vennligsinnede på vei hjem. Det gav plass i hodet til å kjøre en nyoppførelse av scener som hadde utspilt seg tidligere på dagen.

Håvar i søle:

“Uffda. Jeg datt visst. Jaja. Litt søle plager ikke denne karen!”

Den moralløse Egil:

“Du kan bli i søla. Der passer du godt!”

Egils fot kommer nesten borti vår helts jakke, men møter to hender som skyter frem med katteaktige reflekser, og vrir om. Nå er det den blonde vederstyggeligheten som bukter seg på bakken som en åme! Med letthet hopper den rettskafne Håvar opp fra gjørmen og peker.

Håvar:

“Nei! DU passer i søla!”

Sceneskifte

Neineinei. Ikke godt nok.

“DU hører hjemme i søla!”

Nei.

“Ser ut som du er den som er hjemme!”

Ne-

Håvar bråstoppet.

Noe lå i gresset ved siden av veien. Noe sort. Han forsikret seg om at det ikke var andre i nærheten, og tok et par forsiktige steg frem.

En fugl?

Nærmere bestemt, en ravn. Hadde det ikke vært for noen små rykninger, skulle man tro den var død der den lå med en rød dråpe rennende fra neseboret. Kanskje han kunne gjøre noe? Hjelpe den?

Skolesekken landet hardt i bakken ved siden av. Langt mer omtanke var brukt når ravnen ble senket oppi.

Han slengte sekken på ryggen og hastet målrettet hjemover.

